Henrik Harnow ny chef for Jernbanemuseet
09. august 2012 kl. 12:48
Den 1. oktober 2012 får Danmarks Jernbanemuseum ny chef, ph.d. og historiker Henrik Harnow. Han skal sikre, at Danmarks Jernbanemuseum fastholder museets nuværende, brede folkelige bevågenhed og udbygger sin rolle som et af Danmarks førende tekniske museer med transportsektoren i centrum.
Henrik Harnow, 51, kommer fra et job som kulturarvschef ved Odense Bys Museer.
»Jernbanen i Danmark har overalt været med til at forme vores samfund – ikke kun på det fysiske og infrastrukturelle plan, men også på vores sprog. Vi taler om at skifte spor, nå til en endestation, være lige lovlig smalsporede osv. Jeg ser frem til at være med til at sætte denne vigtige del af nyere dansk historie på landkortet med forskning, udstillinger, bøger og digitale medier," siger han, og tilføjer: "Samtidig skal museet også være med til at belyse aktuelle forhold i en jernbanehistorisk sammenhæng."
Bestyrelsesmedlem i Danmarks Jernbanemuseums, Peter Langager udtaler:
»Jeg er meget glad for, at vi har fået Henrik Harnow som chef for Danmarks Jernbanemuseum. Det er vigtigt at få udbredt kendskabet til transportsektorens historie og jernbanens indflydelse på det danske samfund samtidig med, at det er en stor turistattraktion. Det er opgave, som jeg er sikker på, at Henrik Harnow kan løfte« siger Peter Langager.
Henrik Harnow er uddannet fra Syddansk og Københavnsk Universitet, hvorfra han har en ph.d.-grad i teknologihistorie og har stor interesse for jernbanerne som kulturfænomen.
Henrik Harnow tiltræder 1. oktober.
Blå bog Henrik Harnow
2012 – 2012 Kulturarvschef med ansvar for Arkæologi og Historie
2006 – 2012 Museumsinspektør, Odense Bys Museer
2004 - 2005 Leder ved Industrimuseet Frederiksværk
2002 – 2011 Næstformand i Det faglige råd
1999 - 2004 Museumsinspektør Ved Historisk Tid, Odense Bys Museer
1996 - 1999 Museumsinspektør ved Danmarks Grafiske Museum/Dansk Pressemuseum
1996 Ph.d. Den danske Ingeniørs historie 1850 – 1920
1995 – 1996 Konsulent i Skov- og Naturstyrelsen.
1991 – 1994 Modtog Det humanistiske Forskningsstipendiat til at forske i dansk ingeniørhistorie
1989 – 1991 Underviser Historie på SDU
Danmark Jernbanemuseum
Danmarks Jernbanemuseum ejes af DSB og støttes af Banedanmark. Museet, der ligger i Odense i den gamle rundremise lige over for banegården, har godt 100.000 besøgende årligt. Museet fortæller Danmarks jernbane- og færgehistorie fra 1844 til vore dage. I Odense har museet et udstillingsareal på ca. 6.000 m2, og indeholder bl.a. jernbanevogne og lokomotiver, rutebiler og færgemodeller. Et udendørs areal på ca. 20.000 m2 anvendes bl.a. til udstilling og aktiviteter. Afdelinger af DSB Museumstog findes i København, Roskilde, Randers og Lunderskov.
DSB's administrerende direktør, Jesper Lok, er formand for museets bestyrelse.
http://www.jernbanemuseet.dk/